# Sagrario Torres

Maria del Sagrario Torres Calderón (Valdepeñas, Ciudad Real, 1922ko martxoaren 8a – Madril, 2006ko martxoaren 5a) Ciudad Realeko idazlea eta olerkaria izan zen. 1951 eta 1953 artean Madrileko "Versos con Faldas" emakume poeten tertuliako kideetako izan zen.

## Bizitza

Gurasoak Jose Torres Montiel (zurgina) eta Monica Calderon Rubio valdepeñastarrak izan ziren. Umetan geratu zen aita gabe. Amarekin eta nebarekin Madrilera joan zen bizitzera, non amak pentsio bat jarri zuen. Bost urterekin, Alcalá de Henareseko mojek zuzentzen zuten udal barnetegi batean sartu zen. Batxilergoko ikasketak Espainiako Gerra Zibilak eten zizkion; ezin izan zuen jarraitu eta bere kabuz amaitu zituen ikasketak.

### Idazle ibilbidea

Madrilen, bertsoa eta prosa idazten hasi zen, eta berrogeiko hamarkadan kolaboratu zuen egunkari eta aldizkarietan. 1942an idazle berrientzako Concha Espina saria jaso zuen; Juan Alcaide, Luis Felipe Vivanco, Leopoldo Panero, Luis Rosales eta Gregorio Prieto margolari eta idazle valdepeñastarraren adiskide egin zen. Gloria Fuertesek, Adelaida Las Santasek eta Maria Dolores de Pablosek 1951 eta 1953 artean Madrilen bultzatutako Versos con Faldas emakume poeten tertuliako kideetako bat izan zen.
1970ean Álamo sariaren finalista izan zen Hormigón translúcido lanarekin. Juan March Fundazioak literatur sorkuntzarako beka bat eman zion 1973an. 1982an, Kultura Ministerioak beste beka bat eman zion. Poemas de La Diana liburuarekin protesta sutsua egin zuen Anchuras paraje naturala tiro parke izendatzearen aurka, azkenean parke nazional bihurtu zena.
2006ko martxoaren 5ean hil zen, laurogeita bi urte betetzear zituela.
Bere artxiboa eta liburutegia (sei mila titulu) Francisco Javier Torres Calderón semeak eman zion Valdepeñaseko Udal Artxibo Historikoari.

### Idazkera

Bere poesia estrofikoa da nagusiki (sonetoak, baita sonexástrofo delakoaren aldaera bitxia ere: hiru laukote eta hiru hirukote; inoiz lirak); bere gairik garrantzitsuena Jainkoaren bilaketa izan zen.

## Lanak

* Primer libro de poesías (1940-1950)
* Segundo libro de poesías (1951-1963)
* Tercer libro de poesías (1964ko abuztutik 1965eko irailera).
* Catorce bocas me alimentan. Sonetos. Madril, Editora Nacional (1968).
* Hormigón Translúcido. Salamanca (1970).
* Carta a Dios. Madril. Alfaguara (1971).
* Esta espina dorsal estremecida. Sonetos. Madril, Oriens (1973); 2. edizioa. Madril: Torremozas, 2007.
* Los ojos nunca crecen. Poema autobiográfico. Salamanca (1975).
* Regreso al corazón. Madril, Rialp (1981).
* Íntima a Quijote. Madril, Espainiako Idazle eta Artisten Elkartea (1986).
* Poemas de La Diana, Salamanca, 1993.
* Ritmos desde el péndulo de mi vida, Valdepeñas: Udala, 2006.
* Estremecido verso. Antología poética. José María Balcellsen hautaketa, Ciudad Real: Diputazioa, 2006.

## Aintzatespenak

* 2005ean Gaztela-Mantxako Gobernuak Eskualdeko Merezimenduaren Plaka eman zion.
* 1985ean Valdepeñasko udalak hiriko alaba kuttun izendatu zuen.
* 1985ean Valdepeñasko udalak inauguratutako parke bati bere izena jarri zion.

## Erreferentziak

* ↑ «Sagrario Torres» Bing (Noiz kontsultatua: 2024-12-26).
* ↑ «Rescatan a las poetas que alzaron su voz en la posguerra» abc 10 de marzo de 2019.
* 1 2 3 (Gaztelaniaz) isliada. (2020-05-07). «Poemas de Sagrario Torres - Poetas españolas» Isliada - Literatura Cubana (Noiz kontsultatua: 2024-12-26).
* ↑ «Rescatan a las poetas que alzaron su voz en la posguerra» abc 10 de marzo de 2019.
* ↑ «Sagrario Torres» Artistas de la provincia de Ciudad Real (Centro de Estudios de Castilla-La Mancha) 22 de mayo de 2017.
* ↑ «El legado de la poetisa Sagrario Torres descansa ya en el Archivo Municipal» La Tribuna de Ciudad Real 12 de junio de 2013.
* ↑ «Ayuntamiento de Valdepeñas - Portal Web» www.valdepenas.es.
* ↑ Sagrario Torres. Una vida desde la poesía. .

## Kanpo estekak

* Datuak: Q65160151